KIRJALLINEN KYSYMYS P-2482/99 esittäjä(t): Liam Hyland (UEN) komissiolle. EU:n vastaus sianlihamarkkinoiden kriisiin.



Virallinen lehti nro 225 E , 08/08/2000 s. 0144 - 0145



KIRJALLINEN KYSYMYS P-2482/99 esittäjä(t): Liam Hyland (UEN) komissiolle (16. joulukuuta 1999) Aihe: EU:n vastaus sianlihamarkkinoiden kriisiin Kuten komissio muistaa, sisäisen kysynnän ja maailmanmarkkinoiden yhdistelmä vaikutti voimakkaasti sianlihan hintaan vuonna 1998. Markkinoiden tukitoimista huolimatta hinnat olivat vuoden lopussa 40 prosenttia alempana kuin vastaavana ajankohtana vuosina 1996 ja 1997. Komissio totesi yhteisenä näkemyksenään, että mekanismien katsottiin riittävän, jos niitä käytetään tehokkaasti. Nyt kun lähestymme vuoden 1999 loppua, voisiko komissio kertoa viimeisimmän arvionsa EU:n sianlihamarkkinoiden tilasta? Voisiko komissio arvioida erityisesti niiden mekanismien tehokkuutta, joiden se viime vuonna katsoi riittävän kriisin ratkaisemiseen? Franz Fischlerin komission puolesta antama vastaus (18. tammikuuta 2000) On valitettavaa, että sianlihamarkkinat ovat heikentyneet vuoden 1998 kesästä lähtien. Pääsyy alhaisiin hintoihin on sianlihan jatkuva ylitarjonta. Tiettyinä ajankohtina myös vientimarkkinoilla oli vaikeuksia, mutta koska vienti on kasvanut jatkuvasti, heikkoa vientiä tuskin voi syyttää sianlihan alhaisista hinnoista. Vuonna 1997 sianlihan vienti lisääntyi 13 prosenttia, vuonna 1998 puolestaan 16 prosenttia, ja vuonna 1999 viennin kasvun arvellaan olevan yli 20 prosenttia. Poikkeuksellisten hyvien vuosien 1996 ja 1997 jälkeen sianlihan tuottajat kaikkialla Euroopassa lisäsivät karjan määrää, minkä vuoksi tuotannosta muodostui ennätyksellisen suuri. Vuonna 1998 tuotanto kasvoi 1,2 miljoonaa tonnia eli 8 prosenttia, ja kokonaismääräksi tuli 17,6 miljoonaa tonnia. Tuotannon odotetaan kasvavan 2 prosenttia vuonna 1999 ja pysyvän suurena vuonna 2000. Vientimarkkinat eivät todennäköisesti pysty ottamaan vastaan näin suureksi kasvanutta tarjontaa, sillä maailmanmarkkinoiden volyymi on yleensä ollut vähän yli 3 miljoonaa tonnia. Komissio on tukenut sianlihamarkkinoita sangen aktiivisesti vuoden 1998 keväästä lisäämällä vientitukia, myöntämällä yksityisen varastoinnin tukea ja viemällä sianlihaa elintarvikeapuna Venäjälle. Komissio on sitoutunut tukemaan markkinoita vaikeina aikoina, jotta alalle ei koituisi suurta vahinkoa, mutta sianlihamarkkinoiden tulisi olla itsesäätöiset. Hinnat vaikuttavat tarjontaan ja päinvastoin. Komissio on käyttänyt runsaasti vientitukea markkinoiden tukemiseen, mutta koska maailmanmarkkinat ovat rajalliset, viennin tukeminen on järkevää vain tiettyyn pisteeseen asti. Euroopan vientipolitiikassa on otettava huomioon myös Maailman kauppajärjestön (WTO) asettamat enimmäismäärät. Vuoden 1999 kesästä lähtien hinnat nousivat huomattavasti, mutta viime aikoina niissä on taas ilmennyt kausivaihtelusta johtuvaa laskua, koska tarjonta on yleensä vuoden viimeisen neljänneksen aikana erittäin runsasta. On pidettävä mielessä, että sikataloudessa ilmenee kausittaista vaihtelua, myös pitkällä aikavälillä, ja tällöin hinnat määräytyvät kysynnän mukaan ja päinvastoin. Sianlihan tuottajat tietävät, että hyvien aikojen jälkeen koittavat aina huonot ja että niihin on syytä varautua. Valitettavasti monet eivät ole näin tehneet. Komissio on tutkinut useaan otteeseen jäsenvaltioiden kanssa muita mahdollisia toimenpiteitä (esimerkiksi vapaaehtoisuuteen perustuvien rahastojen luomista), mutta toistaiseksi nämä ajatukset eivät ole saaneet useimmilta jäsenvaltioilta kovinkaan suurta kannatusta.